A BIZOTTSÁG HATÁROZATA
(2006. április 12.)
a tagállamok részére a vidékfejlesztési intézkedésekre vonatkozóan a 2000-2006 közötti időszakra az Európai Mezőgazdasági Orientációs és Garanciaalap Garanciarészlege által megítélt keretösszegek indikatív felosztásának rögzítéséről szóló 1999/659/EK határozat módosításáról
(az értesítés a C(2006) 1542. számú dokumentummal történt)
(Csak az angol, dán, finn, francia, görög, holland, német, olasz, portugál, spanyol és svéd nyelvű szöveg hiteles)
(EGT vonatkozású szöveg)
(2006/289/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló, 1999. május 17-i 1257/1999/EK tanácsi rendeletre (1) és különösen annak 46. cikke (2) bekezdésére,
mivel:
(1)
A Bizottság az 1999/659/EK határozattal (2) a 2000-2006 közötti időszakra vonatkozóan meghatározta a tagállamok számára a vidékfejlesztési intézkedésekre szóló, az EMOGA Garanciarészlege által társfinanszírozott kezdeti keretösszegeket.
(2)
Az 1999/659/EK határozat 1. cikkének (3) bekezdése korlátozza az EMOGA keretében támogatható maximális összeget a 2006. október 16-a és december 31-e közötti időszak tekintetében. A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (3) 39. cikkének (1) bekezdésében foglalt átmeneti intézkedéseket követően ez a rendelkezés már nem alkalmazandó.
(3)
Az 1257/1999/EK rendelet 46. cikkének (3) bekezdésével összhangban a kezdeti keretösszegeket a tényleges kiadások alapján, valamint a tagállamok által benyújtott, felülvizsgált kiadási előrejelzések alapján, a program célkitűzéseinek figyelembevételével ki kell igazítani.
(4)
Az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló 1257/1999/EK tanácsi rendelet alkalmazására vonatkozó részletes szabályok megállapításáról szóló, 2004. április 29-i 817/2004/EK bizottsági rendelet (4) 57. cikkének (2) bekezdésével összhangban a Bizottság az 1999/659/EK határozatban rögzített tagállamonkénti kezdeti keretösszegeket az érintett pénzügyi év költségvetésének elfogadása után két hónapon belül kiigazítja.
(5)
A kezdeti keretösszegek kiigazítása során figyelembe kell venni a tagállamok által a 2000-2005 közötti években megvalósított pénzügyi végrehajtást és a 2006-ra szóló, 2005. október 1. előtt benyújtott felülvizsgált előrejelzéseket. A 817/2004/EK bizottsági rendelet 55. cikke (1) bekezdése b) pontjának rendelkezései alapján a 2006-ra szóló kiadási előrejelzések azt mutatják, hogy a 2006-ra szóló költségvetési előirányzatok egy részét nem költik el. Az 1257/1999/EK rendelet 46. cikkének (3) bekezdésével összhangban a Bizottság az 1999/659/EK határozatban foglalt kezdeti keretösszegek elosztási kulcsa alapján újra felosztja a fel nem használt összegeket azon tagállamok között, amelyek előreláthatóan teljesen felhasználják a 2000-2006-os programozási időszakra vonatkozó pénzügyi kereteiket.
(6)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendelet (5) rendelkezik arról, hogy a moduláció alkalmazásából keletkező összegeket az EMOGA Garanciarészlege által az 1257/1999/EK rendeletnek megfelelően finanszírozott vidékfejlesztési programozás keretébe tartozó intézkedések kiegészítő közösségi támogatására kell rendelkezésre bocsátani.
(7)
A 2005. december 19-i C(2005) 5314 bizottsági határozattal (6) az 1782/2003/EK rendelet 10. cikke (1) bekezdésének megfelelő moduláció alkalmazásából keletkező összegeket odaítélték a tagállamoknak. E keretösszegeket hozzá kell adni a tagállamok számára az 1999/659/EK határozattal a 2006-os pénzügyi évre megállapított keretösszegekhez.
(8)
Az 1999/659/EK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
Az 1999/659/EK határozat a következőképpen módosul:
a)
az 1. cikk harmadik bekezdését el kell hagyni;
b)
a melléklet helyébe e határozat mellékletének a szövege lép.
2. cikk
Ennek a határozatnak a Belga Királyság, a Dán Királyság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, Írország, az Olasz Köztársaság, a Luxemburgi Nagyhercegség, a Holland Királyság, az Osztrák Köztársaság, a Portugál Köztársaság, a Finn Köztársaság, a Svéd Királyság és a Nagy-Britannia és Észak-Írország Egyesült Királysága a címzettei.
Kelt Brüsszelben, 2006. április 12-én.